Hemmelig militæropptak har endt hos Kreml: – Pinlig
En hemmelig samtale mellom høytstående tyske offiserer er avlyttet, og opptaket er delt av en av Vladimir Putins fremste propagandister. – Det tyske forsvarsdepartementet bekrefter spionasjesak, melder Die Welt. I lydklippet blir det diskutert flere fortrolige ting rundt Tysklands støtte til Ukraina i krigen mot Russland. Opptaket skal være fra 19. februar, og ifølge Die Welt var det en videokonferanse på Webex. Margarita Simonjan, Russlands mektigste mediesjef, som blant annet styrer TV-kanalen RT og som regnes som en av president Putins fremste propagandister, har delt opptaket. Saken har vakt stor oppsikt i russiske medier de siste dagene.  Lørdag kom også tyske myndigheter på banen da forsvarsdepartementet bekreftet saken, og bundeskansler Olaf Scholz lovte at de skal til bunns i saken, ifølge Die Welt. – Det er rart at hemmelige samtaler åpenbart blir avlyttet av russerne, sier CSU-politikeren Alexander Dobrindt til Spiegel. – De allierte vil igjen tvile på Tyskland, skriver kommentator Berthold Kohler i Frankfurter Allgemeine Zeitung. Den avlyttede videokonferansen skal være mellom den tyske luftforsvarssjefen og tre andre viktige offiserer i Luftwaffe. Kohler omtaler i Frankfurter Allgemeine Zeitung saken som «pinlig» for Tysklands såkalte trafikklys-regjering, og skriver at den gir «utenrikspolitiske skader». – Noe veldig interessant ble formidlet til meg av folk i uniform – samme dag som Scholz sa at NATO ikke deltar og ikke vil delta i den ukrainske konflikten, skriver Simonjan på Telegram. Nyhetsbyrået RIA hevder at lydopptaket varer i 40 minutter, og de tyske offiserene snakker om det amerikanske og britiske militæret, som ifølge tyskerne har vært «direkte involvert i konflikten i lang tid». Simonjan truet først med å publisere lydopptaket – og gjorde det siden på sosiale medier. Den finnes også som transkribert tekst. – I dette opptaket diskuterer høytstående Bundeswehr-offiserer hvordan de vil bombe Krim-broen, skriver Simonjan. Denne broen er en av Putins prestisjeprosjekter de siste årene og forbinder den okkuperte Krim-halvøya med Russland. Broen er derfor viktig både militært og sivilt. President Putins talsmann Dmitrij Peskov sa fredag til RIA at han ikke hadde hørt på opptaket. – En veldig alvorlig sak, sier bundeskansler Scholz ifølge Bild. Han kom med uttalelsen under et besøk hos paven i Vatikanet. – Vi vurderer at en samtale i luftforsvaret har blitt avlyttet. Vi kan foreløpig ikke si med sikkerhet om det er gjort endringer i den innspilte versjonen som sirkulerer på sosiale medier, sier en talskvinne for forsvarsdepartementet ifølge Bild. Avisen skriver at offiserene blant annet diskuterer detaljer omkring mulig levering av Taurus kryssermissiler til Ukraina. Taurus-missilene har en rekkevidde på over 500 kilometer. – I en til tider avslappet tone utveksler Bundeswehr-offiserer synspunkter om fordeler og ulemper med en levering av Taurus, skriver Süddeutsche Zeitung. Flere opposisjonspolitikere krever klare svar fra regjeringen i Berlin om hvordan dette kan ha skjedd, melder Bild og Die Welt. Også russisk UDs talskvinne Maria Zakharova etterlyser kommentarer fra den tyske regjeringen.  – Vestlige medier prøver ikke å finne sannheten, skriver Zakharova også på Telegram.
En hemmelig samtale mellom høytstående tyske offiserer er avlyttet og delt av den russiske mediesjefen Margarita Simonjan. Tysklands forsvarsdepartement bekrefter spionasjesak. Samtalen omhandler fortrolige detaljer om Tysklands støtte til krigen i Ukraina. Lydopptaket fra 19. februar har vakt stor oppsikt, og tyske myndigheter lover å granske saken. En tysk kommentator skriver at saken er «pinlig» for regjeringen.